text: Charlotte Sahl-Madsen ny formand for JydskeVestkysten
  03 april 2012 kl. 07.11
  Charlotte Sahl-Madsen, tidligere konservativ videnskabsminister, bliver 
  bestyrelsesformand for Syddanske Medier, der bl.a udgiver dagbladet JydskeVestkysten.
  Den 48-årige direktør for Kunsthal Sønderborg er udpeget af Berlingske Media til bestyrelsen og bliver formelt valgt på generalforsamlingen den 15. maj, oplyser Syddanske Medier.
  Hun efterfølger på formandsposten advokat Arne Paabøl Andersen, der har været udpeget af Den sydvestjydske Venstrepresse, som han tillige er
  formand for. Arne Paabøl Andersen har været bestyrelsesformand for
  Syddanske Medier siden 2009 og havde forinden da allerede siddet fem år i bestyrelsen.
  Den sydvestjydske Venstrepresse og Berlingske Media ejer hver 50 pct. af
  Syddanske Medier, og formandsposten overtages nu helt efter vedtægterne af Berlingske Media for første gang siden fusionen i 1991, hvor Vestkysten og Jydske Tidende blev til det nuværende JydskeVestkysten.
  Charlotte Sahl-Madsen har i hele sin erhvervskarriere beskæftiget sig
  med oplevelsesøkonomi, digital udvikling og innovation. Hun er født i
  Holstebro i 1964. Hun startede på jurastudiet i Aarhus men fik aldrig
  afsluttet studiet. Hun har efterfølgende uddannet sig i ledelse på
  Havard Business School, i Entrepreneurship på Massachusetts Institute of
  Technology i Boston og Stanford University samt i strategisk ledelse på
  Wharton University i Pensylvania.
  Den kommende bestyrelsesformand bor i Høruphav på Als.
  - Fremtiden for et regionalt mediehus som Syddanske Medier
  handler om at udbygge den lokale forankring og loyalitet og om at levere
  unikke tilbud til kunderne. Og så håber jeg også som bestyrelsesformand
  at kunne bygge videre på et godt samarbejde mellem de to ejere bag
  Syddanske Medier, siger Charlotte Sahl-Madsen.
  Bestyrelsen for Syddanske Medier har foruden mdarbejderrepræsentationen fire medlemmer udpeget af Den sydvestjydske Venstrepresse og fire medlemmer udpeget af Berlingske Media.
  